餞修史宮講吏部陳大著赴鎮贛州
作者：方逢辰
朝代：宋

paragraphs: 蠡湖擘破亨衢開，山川鍾作魁奇材。
九關叫後入雲岫，六陰卷出登蓬萊。
著庭萬卷了汗竹，粉闈胡事被先幞。
非徒五馬人生榮，正要急流剛扷足。
章貢二水分西東，江右九郡斯爲雄。
亭橫塵外眇四海，臺插天表森孤峯。
三百里水見沙磧，一十八灘如劍脊。
醉讀題詠呼坡翁，此是太守風月窟。
又聞獷俗多驚湍，况有蠆尾鄰諸蠻。
付之重寄憂亦大，此是太守思慮關。
代木詩廢友道缺，道山幸有詩送別。
一言愛助當何如，思慮先之後風月。